محمد منیر الدین جہازی



مولانا محمد منیر الدین جہازی(4/مئی 1919- جون 1976ء) 
جہاز قطعہ اور اس کے اطراف کو ایک علمی شناخت عطا کرنے والی ہستی کا نام مولانا محمد منیر الدین ہے۔ اس علاقے میں جو بھی ملی اور علمی کارناموں کا تسلسل ہے، اس کے بانی مبانی بالیقین حضرت مولانا مرحوم نور اللہ مرقدہ کی ذات گرامی ہے۔ مولانا کی پیدائش اور بچپن کے حالات کے تعلق سے کوئی بھی معلومات دستیاب نہیں ہیں، البتہ قبائلی روایت کے مطابق مولانا اپنے گاوں سے باہر گھر کی بھینس چرانے گئے تھے۔ اسی دوران مولانا کو ایک عجیب احساس ہوا اور اپنے ساتھی کو یہ کہا کہ بھینس کی دیکھ بھالی کرنا، میں کہیں جارہا ہوں۔ چنانچہوہاں سے نکلے، تو علاقے کے ایک مشہور ادارہ مدرسہ سلیمانیہ سنہولا ہاٹ پہنچ گئے اور اپنی علمی تشنگی بجھانے لگے۔ پھر یہاں سے اعلیٰ تعلیم کے حصول کے لیے دارالعلوم دیوبند کا رخ کیااور7/ شوال1357؁ھ، مطابق 30/ نومبر1938برروز بدھ داخلہ لیا۔اور شعبان1362ھ؁ مطابق اگست 1943؁ء تک اس بحر علم سے فیضاب ہوتے رہے۔دارالعلوم دیوبند میں درج ریکارڈ کے مطابق آپ کی تاریخ پیدائش4/ مئی 1919ء ہے۔ آپ نے یہاں درجہ سوممیں داخلہ لیا او دورہ حدیث سے سند فراغت حاصل کی۔ دارالعلوم دیوبند کی چھ سالہ زندگی کا بیشتر حصہ شیخ الادب حضرت مولانا اعزاز علی صاحب نور اللہ مرقدہ کے زیر تربیت گذاری۔ 

غربت کی وجہ سے فراغت کے بعد بھی آپ گھر تشریف نہ لاسکے۔ اور حضرت شیخ الادب نور اللہ مرقدہ کے حکم و ارشاد پر مدرسہ گلزار حسینیہ اجراڑہ میرٹھ اتر پردیش سے تدریسی خدمات کی شروعات کی۔اس مدرسہ میں بحیثت صدر مدرس آپ کا تقرر عمل میں آیااور دو سال تک اس  منصب پر فائز رہے۔ 

بتایا جاتا ہے کہ اشاعت دین کے جذبے اور صدر مدرسی کی ذمہ داری کی وجہ سے مصروفیات بہت زیادہ رہتی تھیں، اس وجہ سے وہ گھر نہیں آتے تھے، اس لیے گھر کے لوگوں نے آپ پر تعویز کا عمل کرایا، جس کی وجہ سے حساب کتاب کیے بغیر مدرسہ کے خزانے کی چابھی ایک شخص کے حوالے کرکے گھر آگئے۔ جب مدرسہ واپس ہوئے، اور اپنی ذمہ داری کی بابت خزانے کی چابھی طلب کی اور متعلقہ شخص سے حساب طلب کیا، تو انھوں نے اپنا حساب پیش کرنے کے بجائے مولانا پر ہی خرد برد کا الزام لگایا، جس سے مولانا بہت زیادہ پریشان ہوئے اور یہ وعدہ کیا کہ اگر یہ الزام مجھ پر ہے تو میں اس کی ادائیگی کروں گا۔ چنانچہ آپ دوبارہ گھر آئے۔ اور اہلیہ محترمہ کے زیورات اور کچھ جائداد فروخت کیے۔ اور اپنے علاقے کی دو موقر شخصیات جناب مصفطیٰ صاحب سیری چک اور مولانا خلیل الرحمان صاحب سیری چک کو ساتھ لے کر دوبارہ مدرسہ حسینیہ پہنچے اور سارا حساب بے باق کرکے اپنے عہدے اور مدرسہ سے بھی استعفیٰ دیدیا۔ اور مولانا اعزاز علی صاحب کی خدمت عافیت میں دیوبند لوٹ گئے۔ مولانا کی صالحیت اور صلاحیت کے پیش نظر شیخ الادب ؒکی سفارش سے  دارالعلوم دیوبند میں تقرری ہونے ہی والی تھی؛اسسے قبل اہل جہازقطعہ کی طرف سے ایک خط موصول ہوا، جس کا مضمون یہ تھا کہ پورا علاقہ گھٹا ٹوپ جہالت و ضلالت میں ٹامک ٹوئیاں مار رہاہے اور آپ کی سخت ضرورت ہے۔مولانا مرحوم نے یہ خط اپنے مشفق و مربی کی خدمت میں پیش کردیا اور مشورہ کی گذارش کی۔ استاذ محترم نے علاقے کے حالات کے مد نظر یہ حکم دیا کہ آپ علاقہ کا رخ کریں۔ چنانچہ آپ دارالعلوم دیوبند سے اپنے گاوں آگئے۔

مدرسہ اسلامیہ رحمانیہ جہاز قطعہ کا قیام 
جہازیوں کے طے شدہ پروگرام کے مطابق مورخہ یکم ربیع الاول1369ھ (مطابق 22/ دسمبر 1949) بروز جمعرات مولانا انور صاحب کی صدارت میں بمقام جہاز قطعہ ایک میٹنگ ہوئی۔ اس میٹنگ میں ایک مدرسہ کی بنیاد ڈالی گئی، جس کا نام اتفاق رائے سے ”مدرسہ اسلامیہ“ رکھا گیا اور  تیرہ افراد پر مشتمل ایک ورکنگ باڈی بنائی گئی۔ مولانا محمد منیر الدین ؒ اس کمیٹی کے فاونڈر ممبر اور مدرسہ کے پہلے مدرس بنے۔ اور اپنے تعلیمی و ملی کار ہائے عظیم کا سلسلہ شروع کردیا۔مولانا کی اصلاح و ارشادکی فکر اور امت کے تئیں سوز ودرد نے، بے سر وسامانی کے باوجود خلوص و للٰہیت کے جذبے اور توکل علیٰ اللہ کے توشے کے سہارے جاں توڑ محنت کی اور دیکھتے ہی دیکھتے اس مینارہ نور کو تعلیم نبوی علیہ السلام کی شمع فروزاں کرنے کا عظیم مرکز بنادیا۔اور محض تین سالوں کے اندر حفظ و ناظرہ کے ساتھ ساتھ درجہ سوم تک کی تعلیم کا معقول اور معیاری انتظام ہوگیا۔ یہ مدرسہ تاحال علاقے میں نورِ اسلام پھیلا رہا ہے۔ حقیقت یہ ہے کہ حضرت کا اس مدرسے کا سنگ بنیاد رکھنا، علاقے کے باشندوں پر ایک بہت بڑا احسان ہے۔ اگر حضرت کا یہ احسان نہ ہوتا،تو پورا علاقہ آج بھی ضلالت وجہالت کے مہیب سمندروں میں غوطے کھاتا رہتا۔ فجزاہ اللہ تعالی عن کافۃالمسلمین المنتسبین الیٰ تلک المنطقۃاحسن الجزاء وجعل الجنۃ مثواہ۔ 

اس مدرسہ کے توسط سے مولانا کے علمی، روحانی اور اصلاحی سلسلے جاری تھے کہ 26/ اگست 1954ء کو ایک بڑا حادثہ پیش آیا، جس کے باعث مولانا نے مدرسہ اسلامیہ سے استعفیٰ دیدیا اور خود کو اس مدرسے کے انتظام و انصرام سے علاحدہ کرلیا۔

بتایا جاتا ہے کہ مولانا کی علمی جلالت شان اور فطری رعب و دبدبہ کی وجہ سے ان کے کچھ ہم عصروں کو آپ سے چشمک ہوگئی اور مولانا کے مقام و مرتبہ کو ختم کرنے کے لیے آپ کے خلاف سازشیں کرنے لگے، جس سے دل برداشہ ہوکر آپ نے مدرسے کے نظام سے علاحدہ ہونے کا فیصلہ کرلیا اور استعفیٰ پیش کردیا۔  

بتایا جاتاہے کہ اس وقت کے مدرسہ کے ایک ذمہ دار شخص نے اپنے چندہ کا اندراج نہیں کرایا، تو مولانا محمد منیر الدین رحمۃ اللہ علیہ نے انھیں اندراج کرانے کے لیے کہا۔ لیکناس صاحب نے علیٰ الفور اندراج نہیں کرایا۔ اس معاملہ کو لے کر کچھ بات بڑھی اور یہ بات گوتیہ وادی بات بن گئی۔ ایک چھوٹا معاملہ بڑا معاملہ بن گیا۔ اس کے تصفیہ کے لیے حساب و کتاب کے عنوان سے مور26/ اگست 1956ء ؁ کو ایک میٹنگ رکھی گئی۔ دوران میٹنگ حساب و کتاب پر جھگڑا ہوگیا۔ زبانی جھگڑا ہاتھا پائی میں تبدیل ہوگیا؛ حتیٰ کہ گاؤں ہی کے کچھ صاحبان نے مولانا مرحوم کے کرتے کا گریبان پکڑا اور اسے پھاڑ دیا۔ اپنے ساتھ ہوئی اس زیادتی سے دلبرداشتہ ہوکر مدرسے سے استعفیٰ دیدیا۔

حساب و کتاب کے اس جھگڑے سے مولانا کی عالی مرتبت شخصیت کو تو کوئی نقصان نہیں پہنچا، کیوں کہ دوست و دشمن سبھی آپ کی دیانت اور نیک طینت سے بھالی بھانتی واقف تھے، البتہ قوم و ملت کا نقصان یہ ہوا کہ مولانا مرحوم کے مدرسہ سے علاحدہ ہوتے ہی مدرسہ زوال پذیر ہوگیا اور مدرسہ کی شہرت و عظمت پر ٹھپہ لگ گیا۔ حاسدین نے مدرسہ پر قبضہ کرلیا؛ لیکن خوش قسمتی کی بات یہ رہی کہ گاؤں کی اکثریت مولانا مرحوم کے ساتھ تھی، اس لیے علیٰ الفور جہازیوں نے مولانا سے اصرار کیا کہ آپ دوسرا مدرسہ قائم کریں۔ اول وہلہ میں مولانا اس کے لیے تیار نہ تھے، لیکن مدرسہ کی زوال پذیری اور اس کے تئیں لوگوں کی نفرت کی وجہ سے تیار ہوگئے اور اپنے بھائی جناب عبدالرحمٰن صاحب کے دروازے پر مدرسہ کی شروعات کی۔ اورقدیم مدرسہ کی بدنامی سے بچنے کے لیے اسلامیہ کے ساتھ رحمانیہ کا لاحقہ لگا دیا، جو جناب عبدالرحمٰن صاحب کی قربانی کی طرف اشارہ تھا۔ 

مولانا کا مدرسہ دن دگنی رات چوگنی ترقی کرتا رہا اور کچھ ہی دنوں میں پورے علاقہ میں اس کا شہرہ ہوگیا۔ طلبہ کی بڑھتی تعداد کے پیش نظر عبد الرحمٰن صاحب مرحوم کا دروازہ چھوٹا پڑ گیا، تو غیور  جہازیوں نے کچھ ہی دنوں میں اس کے لیے زمین فراہم کرکے مدرسہ کی تعمیر شروع کردی اور تھوڑے دنوں میں ہی اپنی جگہ پر مدرسہ قائم ہوگیا۔ ادھر دوسری طرف قدیم مدرسہ روز بروز زوال پذیر ہوتا رہا، حتی کہ دستیاب دستاویز کے مطابق 20/ ستمبر 1957 ء کو بعد نماز جمعہ ایک آخری میٹنگ ہوئی، جس میں تمام مدرسین کی تنخواہیں ادا کردی گئیں اور مدرسہ کی کتابیں، و رجسٹر و کل سامان کی جانچ کراکرفہرست کے مطابق مولوی شرافت صاحب نور اللہ مرقدہ کے حوالہ کردیا۔ پھریہ مدرسہ ہمیشہ کے لیے بند کردیا گیا۔

گاؤں کے ارباب دانش و بینش نے اس اختلاف کو ناموزوں سمجھا اور دونوں کے درمیان مفاہمت کے لیے 26/ دسمبر1954کو ایک کمیٹی تشکیل دی۔ یہ کمیٹی مفاہمت و مصالحت کے لیے مکمل کوشش کرتی رہی، اور بالآخر15/ سال کی جدوجہد کے بعد فروری 1969ء؁ کو کامیابی ملی اور دونوں فریقوں نے مل کر مولانا محمد منیر الدین ؒ کو دوبارہ ذمہ داری سونپی اور اس طرح سے دونوں مدرسے ایک ہوگئے۔ مصالحت کی خوشی میں پورے گاوں والوں نے مل کر ایک بڑا جلسہ کیا، جس میں اپنے وقت کے بڑے بڑے حضرات تشریف لائے، جس میں مولانا ابوالوفا شاہ جہاں پوریؒ، مولانا محمد سالم صاحب دامتؒ مہتمم دارالعلوم وقف دیوبند، فدائے ملت حضرت مولانا سید اسعد مدنی نور اللہ مرقدہ اور مشہور شاعر جناب ساجد لکھنوی نے شرکت کی اور جہازی ان کے دیدار سے بہرہ مند ہوئے۔ 

اس جلسے کے بعد مدرسہ مزید ترقی کے منازل طے کرتا رہا، حتیٰ کہ مولانا مرحوم کی وفات تک مشکوٰۃ تک تعلیم ہونے لگی اور پورے علاقے کے لیے ایک عظیم علمی آماجگاہ بن گیا۔

تصانیف 
مولانا کی ذات علمی شخصیت کا مظہر جمیل تھی۔ مطالعہ کا شوق ان کی عادت ثانیہ بن چکی تھی۔ تدریس کی فراغت کے بعد بالعموم اپنا سارا وقت کتب بینی میں گذارا کرتے تھے۔ اس لیے ان کے قلم گہر بار سے کئی تصانیف معرض وجود میں آئیں۔ اب تک جو کتابیں دستیاب ہوئی ہیں، ان کا تعارف پیش کیا جارہا ہے۔ 

1۔رہ نمائے مسلم

اس کتاب میں پیدائش سے لے کر موت تک اسلامی زندگی گذارنے کے لیے جن ہدایات اور طریق کار کی ضرورت ہے، ان کا جامع خلاصہ پیش کیا گیاہے۔ اور ہر موقع کے لیے رسالت مآب ﷺ سے جن دعاوں کا ثبوت ہے، ان کو بھی لکھ دیا گیا ہے۔ کتاب بہت مختصر ہے، لیکن اپنے موضوع پر بہت ہی جامع کتاب ہے اور سیکڑوں کتابوں کا خلاصہ و نچوڑ اس میں آگیا ہے۔ مسائل کے حوالے سے بنیادی معلومات کے لیے یہ ایک کتاب درجنوں کتابوں کی ورق گردانی سے بے نیاز کردیتی ہے۔ 
 
2۔مسائل حج

جیسا کہ نام سے ظاہر ہے، اس کتاب میں مسائل حج کو بیان کیا گیا ہے اور حج کے حوالے سے مکمل رہ نمائی موجود ہے۔ 

3۔ نمازاور پاکی کے مسائل

اس کتاب میں پاکی اورنمازوں کے مسائل و فضائل پر سیر حاصل بحث کی گئی ہے اور ہر موضوع کو تفصیل سے بیان کرنے کا اہتمام کیا گیا ہے، لیکن وائے ناکامی کہ یہ کتاب چوہوں کی نذر ہوگئی۔ کئی جلدوں پر مشتمل اس کتاب کاکچھ ہی  حصہ قابل استفادہ بچا، جس کی اشاعت کی کوشش جاری ہے۔

ایک دیہات میں جہاں وسائل تحقیق بالکل ناپید تھے، تصنیف و تالیف کا کام کرنے کو کرامت سے ہی تعبیر کیا جاسکتا ہے۔ ہر کتاب حوالہ سے مزین ہے اور جو کچھ بھی لکھا گیا ہے، وہ محقق و مدلل ہے۔ یہ مولانا مرحوم کی علمی جلالت اور صلاحیت کی روشن علامات ہیں۔

اصلاحی تعلق 
سلوک و تصوف میں آپ شیخ الاسلام حضرت مولانا حسین احمد مدنی نور اللہ مرقدہ کے دامن سے وابستہ تھے۔ البتہ آپ خلعت خلافت سے سرفراز کیے گئے تھے یا نہیں، اس حوالے سے کوئی معلومات نہیں مل سکی ہیں۔ لیکن مولانا مرحوم کی مقبولیت، صلاح و اصلاح کے تسلسل اورآپ کی ذات گرامی سے اہل علاقے کی حد درجہ عقیدت و وابستگی سے قرین قیاس یہی ہے کہ آپ کو خلافت بھی ملی ہوگی۔

شاگردان رشید 
مولانا نور اللہ مرقدہ کی زندگی کے پینتیس سال کا عرصہ تعلیمی خدمات میں گذرا۔اس طویل عرصہ میں نہ جانے کتنے آفتاب و مہتاب کو آپ نے تیار کیا؛ لیکن ہماری بد قسمتی یہ ہے کہ حضرت کے تعلق سے کوئی ریکارڈ موجود نہیں ہے، جس کی بنیاد پر شاگردوں کی جامع فہرست بنائی جاسکے۔ بالخصوص میرٹھ کی تدریسی حالات بالکل بھی معلوم نہیں ہیں، تاہم جہاز قطعہ کے مدرسہ سے فیضیاب ہونے والے چند اہم ناموں کی فہرست پیش کی جارہی ہے۔  

(1) مولانا قاری عبدالجبار صاحب قاسمی صدر شعبہ خطاطی دارالعلوم دیودبند۔

(2) مولانا خلیل الرحمان صاحب کیتھ پورہ مرحوم۔

(3) مولانا محمد یونس صاحب سیری چک۔

(4) مولانا عبد الحفیظ صاحب پڑوا۔

(5) مولانا زین العابدین صاحب۔

(6) مولانا غلام رسول صاحب اسناہا۔

(7) جناب عالم گیر صاحب بکوا چک۔

(8) مولانا اسلام بیلڈیہا۔

(9) مولانا فضل الرحمان صاحب رجون۔

(10) مولانا محمد عرفان صاحب رجون۔

(11) مولانا عمر فاروق صاحب رجون۔

(12) مولانا بشیر الدین صاحب پنڈارا۔

(13) مولانا ذکی الدین صاحب پنڈارا۔

(14) مولانا عبدالقیوم صاحب پنڈارا۔

(15) مولانا محمد اسحاق پنڈارا۔

(16) حافظ معین الدین کدر سالا کدمہ۔

(17) مولانا حدیث کھگڑا۔

(18) حافظ جنید صاحب بنیارا۔

(19) مولانا محمد شوکت علی تلوائی۔

(20) حافظ رحمت اللہ تلوائی۔

(21) حافظ شعیب احمد مورنئی۔

(22) جناب عبدالجبار صاحب مورنئی۔

(23) مولانا عبد القیوم مورنئی۔

(24) مولانا عبدالقیوم مورنئی۔

(25) مولانا عبدالحنان بڑی سانکھی۔

(26) مولانا ابراہیم صاحب بھیرو چک۔

(27) حافظ محبوب صاحب انجنا۔

(28) مولانا عبدالمجید صاحب رگھوناتھ پور۔

(29) مولانا ہدایت اللہ صاحب رگھوناتھ پور۔

(30) قاری قطب الدین صاحب جہازی۔

(31) مولوی نور الدین جہازی۔

(32) مولوی علیم الدین جہازی۔

(33) مولوی مقبول جہازی۔

(34) مولوی فضل الرحمان جہازی۔

(35) مولوی ابراہیم جہازی۔

(36) مولوی یونس جہازی۔

(37) مولانا اظہر الحق صاحب جہازی۔

(38) مولانا اسلام صاحب کیتھ پورہ۔

(39) مولانا محمد عرفان صاحب جہازی۔

(40) مولانا منصور الحق بیلسر

حسب نسب 
دروگی مرڑ کا بیٹا گھولی مرڑ، گھولی مرڑ کا بیٹا پھیکو مرڑ، پھیکو مرڑ کا بیٹا نصیر الدین عرف نسو مرڑ، اور نسو مرڑ کے والا تبار صاحب زادہ کا نام ہے: نمونہ اسلام حضرت مولانا منیر الدین نور اللہ مرقدہ۔ یہ تو مولانا نور اللہ مرقدہ کے اصول تھے۔ دروگی مرڑ سے آگے کا سلسلہ نسب اب شاید کسی کو معلوم نہیں ہے۔ اور فروع کی بات کریں، تو مولانا نور اللہ مرقدہ سمیت تین بھائی اور ایک بہن تھی۔ دوسرے بھائی کا نام عبد الرحمان اور تیسرے کا نام کرامت علی تھا۔بہن کا نام مریھا تھا ان کی شادی بیلڈھیہا میں ہوئی تھی۔ عبد الرحمان صاحب کو ایک لڑکا اور ایک لڑکی تھی۔ لڑکے کا نام مولانا اسلام صاحب تھا جبکہ لڑکی کا نام مجھے معلوم نہیں ہے، لیکن رشتہ میں میری اپنی دادی تھیں اور الحمد اللہ حضرت مدنی نور اللہ مرقدہ سے بیعت بھی تھیں۔ اسلام صاحب کے لڑکے جناب اطہر صاحب ابھی حیات سے ہیں۔ کرامت صاحب کے دو بیٹے تھے۔ ایک کا نام قاری عبدالجبار صاحب ہیں، جو ماہر خطاط ہیں اور دارالعلوم دیوبند میں صدر شعبہ خطاطی کے عہدے پر فائز ہیں۔ دوسرے بیٹے کا نام قاری عبدالوہاب صاحب ہیں، جو گجرات میں کسی جگہ پر بسلسلہ ملازمت اقامت پذیر ہیں۔ اور الحمد اللہ دونوں باحیات ہیں۔ مولانامحمد منیر الدین نور اللہ مرقدہ کے پانچ بیٹے ہیں: عبد السلام صاحب۔ مختار صاحبمرحوم۔ نسیم صاحب مرحوم۔ عبدا لغفار صاحب اور سلیم صاحب۔

خدوخال 
دراز قد، گندمی رنگت اور لحیم و شحیم جسم کے مالک تھے۔ چہرے پر موٹے فریم والا کالا چشمہ عموما پہنے رہتے تھے۔ رعب و دبدبہ کا یہ عالم تھا کہ جب مولانا کسی راستے سے گزرتے تھے تو کسی میں سامنا کرنے کی ہمت نہیں ہوتی تھی، مولانا کو آتا دیکھ کر عموما چھپنے کی کوشش کرتے تھے۔ عورتوں کا یہ عالم تھا کہ مولانا کی طرف نگاہ بھی اٹھا کر نہیں دیکھ سکتی تھیں، اس زمانے میں عورتوں کی اپنی بچیوں کی تعلیم کا ایک حصہ یہ بھی تھا کہ مولانا کی نگاہ میں مت آجانا۔ چنانچہ  بچیوں کے پردے کا اہتمام مولانا کے سامنے بڑھ جاتا تھا۔

مولانا بہت کم گو تھے۔ کسی سے گفتگو کی ضرورت پڑتی تھی تو بقدر ضرورت ہی باتیں کیا کرتے تھے۔ آپ اپنا زیادہ تر وقت اپنے گھر کی لائبریری میں مطالعہ میں گذارا کرتے تھے۔ گلی کوچوں میں بلا ضرورت گھومنا آپ کو بالکل بھی پسند نہیں تھا۔ اگر ضرورت سے آپ باہر تشریف لے جاتے تو ہمیشہ نگاہیں نیچی رکھ کر چلا کرتے تھے۔ زندگی کے ہر پہلو میں کوشش یہ رہتی تھی کہ کسی متروک سنت کو زندہ کیا جائے، اس لیے اتباع سنت کا خاص خیال فرماتے۔ اگر کسی شخص کو خلاف سنت عمل کرتے دیکھتے، تو اصلاح کا تدریجی طریقہ اختیار فرماتے، ڈانٹ ڈپٹ یا ناراضگی کا اظہار کبھی نہیں فرماتے، بلکہ سمجھانے کے انداز میں بتاتے تھے۔ جناب عبد الرشید صاحب مرحوم نے مولانا کے اصلاحی طریقے پر گفتگو کرتے ہوئے بتایا کہ محرم کے موقع پر یہاں بہت ڈھول تاشا ہوتا تھا۔ جب مولانا یہاں رہنے لگے، تو انھوں نے فرمایا کہ اس طریقے سے ڈھول مت بجاؤ اگر بجانا ہی ہے تو اس طرح سے بجاؤ کہ اس میں تال سے تال نہ ملے۔مولانا کے بارے میں چل رہی گفتگو کے ایک موقع پر جناب ظفیر الدین صاحب عرف تیلی ظفیر نے کہا کہ مولانا محرم کے موقع پر بجائے جانے والے ڈھول اور جھرنی کو سخت ناپسند کرتے تھے، البتہ جب گاوں کا کوئی اجتماعی معاملہ ہوتا تھااور لوگوں کو ایک جمع کرنے کی ضرورت پیش آتی، تو انھیں کے بتائے طریقے کے مطابق چھت پر چڑھ کر ڈھول بجایا جاتا، جس سے آنا فانا لوگ ایک جگہ جمع ہوجایا کرتے تھے۔

مولانا کی مخلی طبیعت کے باوجود بچوں سے بے حد پیار کیا کرتے تھے۔ بتایا جاتا ہے کہ جب مطالعہ گاہ میں ہوتے جہاں آپ کسی غیر ضروری معاملہ کے تعلق سے کسی سے بھی ملنا پسند نہیں کرتے تھے، لیکن کسی بچے پر نظر پڑجاتی، تو اسے پاس بلاکر بیٹھا لیتے تھے اور پھر اسے کچھ سکھانے کی کوشش کرتے۔

مولانا کی بیماری اور انتقال پرملال 
آپ کو آخری عمر میں تین مرتبہ فالج کا حملہ ہوا۔ پہلی مرتبہ جسم کے مکمل آدھے حصہ پر حملہ کیا، جس میں آپ صحت یاب ہوگئے، پھر دوبارہ اسی طرح کا حملہ ہوا، اس میں بھی صحت یاب ہوگئے، لیکن تیسری مرتبہ دماغ پر حملہ ہوا، اس حملہ میں آپ جاں بر نہ ہوسکے اور اور داعی اجل کو لبیک کہہ دیا۔ اپنے آبائی قبرستان جہاز قطعہ میں تدفین عمل میں آئی۔ آپ کا انتقال جون 1976 ء میں ہوا۔

مولانا کی ذات نابغہ روزگار ہستی تھی 
مولانا کی ذات گرامی ایک نابغہ روزگار ہستی تھی۔ علمی مرتبت بہت بلند تھا۔ دیہات میں جہاں کتابوں کا بھی کوئی معقول انتظام نہیں تھا، ایک نہیں؛ بلکہ کئی کئی مستند کتابیں لکھنا کسی کرامت سے کم نہیں ہوسکتا۔ وہ مولانا حسین احمد مدنی نور اللہ مرقدہ کے دامن سلوک سے وابستہ تھے، اس لیے تقویٰ و طہارت پر شبہ کرنا ناممکن ہے۔ معاملہ کی صفائی، خوش اخلاقی اور نرم گوئی ان کی خاص شان تھی جن کی گواہی آج بھی کو دیکھنے اور جاننے والے دے رہے ہیں۔ باطلانہ و جاہلانہ رسوم و رواج کی اصلاح کے لیے وہ ہمیشہ پابہ جولاں رہتے تھے اور بڑی حکمت عملی سے کام لیتے تھے کہ لوگوں کو برا بھی نہیں لگتا تھا اور مقصد بھی حاصل ہوجاتاتھا۔ ان تمام خوبیوں کے باوجود، اہل ہنر اور اہل قدر لوگوں کے تعلق سے لوگوں کا جو بے قدری والا رویہ ہوتا ہے، وہ مولانا کے ساتھ بھی رہا، اور یہ کوئی اچنبھے کی بات نہیں ہے۔ یہ انسانی فطرت کا تسلسل ہے۔ ایسا بڑے بڑوں کے ساتھ ہوتا آیا ہے؛ لیکن تعجب اس بات پر ہے کہ جہاں دنیا اہل قدر کے مرنے کے بعد ان کی اہلیت کا اعتراف کرنے پر مجبور ہوتی ہے، وہاں مولانا کے مرحوم ہونے کے بعد بھی ناقدری کی گئی اور ان کے سارے کارناموں کو فراموش کردیا گیا۔اس لیے قبل ازمرگ اور بعد از مرگ دونوں کے مرثیہ کے لیے مولانا مرحوم ہی کے شعر پیش کیا جاتا ہے کہ 	؎

تیرے ہنر کا کوئی نہیں قدر داں منیرؔ

شرمندہ ہوں میں اپنے کمالوں کے سامنے